google/wiki40b huggingface dataset:
Armenias grunnlov

Armenias grunnlov (armensk: Հայաստանի Սահմանադրություն, Hajastani Sahmanadrutjun) er den overordnede loven i Armenia og danner grunnlaget for lovgivningen i landet og den armenske regjeringen. Den ble vedtatt gjennom en folkeavstemning 5. juli 1995. Denne grunnloven etablerte Armenia som en demokratisk, suveren og konstitusjonell republikk. Jerevan defineres i grunnloven som statens hovedstad. Statsmakten tilhører folket, som utøver denne makten gjennom valg av representanter i regjeringen og folkeavstemninger. Endringer av grunnlovens tekst eller status må aksepteres av folket gjennom folkeavstemning. Det samme gjelder for endringer av statens landegrenser. Den opprinnelige grunnloven fra 1995 har 117 bestemmelser. 27. november 2005 ble grunnloven endret gjennom en folkeavstemning. Den ble endret igjen 6. desember 2015 gjennom en ny folkeavstemning. Dette endret den politiske strukturen i Armenia fra et presidentstyrt system til en parlamentarisk republikk.
I henhold til grunnloven av 2005 valgte presidenten ut statsministeren basert på hvilke partier hadde representanter i parlamentet. Presidenten velger også ut statsrådene i regjeringen etter anbefaling fra statsministeren. Han kunne også avskjedige tidligere statsråder.

Grunnlov før 1995 og opphavet til den opprinnelige grunnloven

Etter Armenias uavhengighet fra Sovjetunionen, ble en kopi av den sovjetiske grunnloven av 1977 brukt, med unntak av situasjoner hvor lokal lov overstyrte. I slutten av 1992 la presidenten og den armenske pannasjonalbevegelsen frem sitt utkast til en grunnlov. De la frem et revidert utkast i 1993. Etter nesten et år til med arbeid la en koalisjon med seks opposisjonspartier, ledet av den armenske revolusjonsføderasjonen et alternativt utkast til en grunnlov, som ville utvide parlamentets makt, begrense presidentens, gi mer makt til det lokale nivået. Parlamentet endte opp med å bruke en revidert versjon av dette utkastet i 1995.

Oppbygning og påvirkning

Grunnlovens 117 bestemmelser er delt opp i ni kapitler. Kapitlene to til fem gjelder de grunnleggende rettighetene og frihetene man har, republikkens president, nasjonalforsamlingen, regjeringen og den dømmende makten.

Presidenten

Armenias president har ansvaret for å ivareta grunnloven og forsikre seg om at den lovgivende, utøvende og dømmende makten gjør slik de er bundet etter loven. Presidenten velges for fem år av gangen og kan ha to presidentperioder. For å bli president må man få en majoritet av stemmene. Hvis ingen kandidater får en majoritet av stemmende holdes et nytt valg hvor bare de to ledende kandidatene deltar. Presidenten må være minst 35 år gammel. Presidenten kan velge gi lovgivning tilbake til folkeforsamlingen, med anbefalinger og klager, men må utføre handlingene den binder presidenten til innen fem dager etter nasjonalforsamlingen har vedtatt lovgivningen for andre gang. Presidenten er også ansvarlig for å velge ut statsministeren, overse utenrikssaker, velge ut fire medlemmer av høyesteretten og fungerer som øverstkommanderende.
Parabolisk bane

En parabolisk bane er innen astrodynamikken og himmelmekanikken en Kepler-bane med eksentrisitet lik 1. Når den beveger seg bort fra kilden, kalles den en unnslipningsbane, og motsatt kalles den en innfangingsbane. Den refereres også enkelte ganger til som en C₃ = 0-bane (se karakteristisk energi).
Reaktivt panser

Reaktivt panser er stålkassetter fylte med sprengstoff som en fester på utsida av vanlig panser. Det finnes på de fleste moderne stridsvogner.
Reaktivt panser er en måte til å verne seg mot våpen med hulladning, som ved kontakt med panser lager en tynn sveisestråle som brenner seg gjennom vanlig panser. Ved treff i reaktivt panser blir sveisestrålen kuttet av sprengstoffet i kassetten, slik at den ikke kan trenge gjennom panserstålet med sveisestrålen. En slik hendelse kan selvsagt skade personell i nærheten av panseret som det blir skutt mot.
Buskerudtrampetten

Buskerudtrampetten (BT) er en årlig konkurranse innen troppsturn. Den er åpen for klubber i hele Norge, og arrangeres normalt den tredje helgen i november. Arrangør er Buskerud Gymnastikk og Turnkrets. 
BT er Norges største konkurranse innen troppsturn i Norge. Konkurransen arrangeres hvert år i Drammen, men er tidligere også arrangert i Kongsberg og Mjøndalen. BT ble første gang arrangert i 1986 på Kongsberg.
Det konkurreres i trampett, tumbling og frittstående. Det konkurreres i klassen junior (13 – 17 år) og rekrutt (10 – 13 år).
MF «Måløy»

MF «Måløy», tidligere «Måløyferja 1» og «Øymål», nå «Lisa», er en bilferge bygget i 1962 for Skips A/S Måløyferja. I 1974 ble den kjøpt av Fylkesbaatane i Sogn og Fjordane og gitt navnet «Måløy». Fergen gikk i rute for FSF frem til 1990. I 1991 ble den solgt til Færøyene og gitt navnet «Lisa». I 1996 ble den solgt tilbake til Sogn og Fjordane.
Oshun

Ọṣun (eller Oshun, Ochun, Oxum, Oloshun) (uttalt [ɔʃún]) er en ånde-gudinne i jorubareligionen , og religioner påvirket av denne, som Santará, Umbanda og Candomblé . Oshun regjerer over elver og vann,  kjærlighet, intimitet, skjønnhet, rikdom og diplomati  
I brasiliansk Candomblé kalles Oshun Oxum, og i denne religionen regjerer Oxum også over gull .  Henners rytme innen denne religionen er Ijexá  . Oxum er datter av Iemanjá og Orumílá. Hun er en av Xangos tre koner, nummer to i rekkefølge (de to andre er Obá og Iansã).
Afrikamesterskapet i fotball 2010

Vertskandidater

Den 4. september 2006 ble det kunngjort av CAFs eksekutivkomité at Angola skulle arrangere mesterskapet i 2010. Samtidig ble det meldt at Gabon og Ekvatorial-Guinea sammen skal arrangere mesterskapet i 2012, og at Libya skal arrangere mesterskapet i 2014 med Nigeria som reserve om noen av landene skulle mislykkes i å arrangere turneringen.

Kvalifisering

Kvalifiseringen til turneringen ble avgjort gjennom kvalifiseringen til til verdensmesterskapet i fotball 2010. Angola er som vertsnasjon direktekvalifisert til turneringen, men siden kvalifiseringen også var kvalifisering til fotball-VM deltok de altså der. De øvrige femten   deltakerne kvalifiserte seg ved å ende på første-, andre- og tredjeplass i siste omgang i gruppespillet.
Arkadij Plastov

Liv og arbeid

Plastov ble født i landsbyen Prislonikha i det daværende guvernementet Simbirsk. Faren var ikonmaler. Plastov studerte fra 1914 ved billedhugger-avdelingen på Moskvas skole for maling, billedhugging og arkitektur. Etter tre år, i 1917, reiste han hjem til fødebyen. Der var han opptatt med å male bilder som viser naturen på stedet.
Plastov ble kjent for allmennheten i 1935 da han viste frem sjangermaleri som var fullt i samsvar med tidens strikse politisk-kunstneriske doktrine. Denne åpnet bare for verk som fulgte den sosialrealistiske stilen, og det i alle typer kunst. Plastov heroiserer livet i Sovjetunionen, og yter sitt i oppbyggingen av det sosialistiske samfunnet. Verkene er preget av hans kjennskap til landsbylivet i Sovjetunionen og hans kjærlighet til fedrelandet. De er kjennetegnet av livfulle, kraftige avbildinger, samt ypperlige håndverk. Som en følge av de hendelsene som forandret livet til folk i Sovjetunionen, viste Plastov i sine malerier khvordan landsbylivet hadde blitt endret av kollektiviseringen. Til modeller som hovedpersoner i sine verk valgte Plastov personer på hjemstedet.
Etter utbruddet av andre verdenskrig kom nye motiver inn i Plastovs kunst. Disse viser folkets lidelser under krigen. Flere verk viser kvinner, gamle mennesker og barn i arbeid på engene på kolkhozene. Etter verdenskrigen holdt Plastov seg til motiver som viste landsbylivet.
Maleriet Vår fra 1954 er karakteristisk for Plastovs verk. Det viser ei ung, naken kvinne som kler av ei jente ved ei hytte, trolig ei "banja" (tilsvarende den finske sauna). Det snør, og i bakgrunnen ser en snødekte beitemarker. Vår blir regnet som et vendepunkt i sovjetisk kunsthistorie. For første gang siden begynnelsen av sosialrealismen ble et verk som viste hverdagslivet utstilt, og det helt fritt for politisk innhold. Bildet var verken politisk aktuelt eller idealiserende, slik tilfellet var i Plastovs tidligere verk, de som glorifiserte kollektiviseringen. Den kunstneriske endringen, bare et år etter Stalins død, gjenspeiler den politiske oppmykingen i Sovjetunionen under Nikita Khrusjtsjov.
Plastov døde i fødebyen Prislonikha, 79 år gammel.
Fiat-penger

Fiat-penger er penger uten en iboende verdi. Det er penger (mynter og sedler) som er erklært for å være penger, men der utstederen har ikke dekning (i f.eks gullreserver) til å innløse dem i realverdier. Det er utelukkende tiltroen til at den neste kjøperen i rekken også vil akseptere pengene som betalingsmiddel som får dem til å bli penger. Ordet «fiat» kommer fra latin og betyr «la det skje». 
Man glemmer ofte at det offentlige har makt til å endre lover og skattelegge sine innbyggere. I så måte avhenger ikke verdien av pengene utstedt av en nasjons sentralbank bare av gullreservene alene, men også evnen til å effektivt skattlegge, ilegge avgifter, eller f.eks konfiskere eller inndra andre verdier f.eks i form av edelt metall. 
Historisk sett har også privatbanker kunnet utstede papirpenger. Dette er en praksis som ikke lenger er i vanlig bruk, men de skaper fortsatt digital fiat gjennom lån. De fleste valutaer i verden er fiat-penger, deriblant amerikansk dollar, euro, norsk krone og zimbabwisk dollar.
Motsetningen til fiat-penger er penger som har en iboende verdi, for eksempel mynter i kraft av sin egen metallverdi eller en garanti om at pengens verdi vil bli vekslet inn i en realverdi, slik som gull eller sølv. Mynter som inneholder edelmetaller, men hvis pålydende overstiger metallverdien, er imidlertid fortsatt for fiat-penger å regne.
Begrepet er ikke vanlig brukt i økonomistudier, men forekommer ofte hos libertarianere og i frimanns-miljøer der man gjerne hevder at det nåværende økonomiske systemet står overfor en snarlig kollaps.
Salangsverket

Salangsverket er et tidligere jernverk i Salangen kommune. Etableringen av jernverket startet i 1907, og driften ble stanset allerede i 1912.
Salangen-området er en del av den kaledonske fjellkjede. Det var den svenske konsulen Nils Persson som sammen med ingeniør Alfred Hasselbom oppdaget og skaffet seg rettighetene til malmforekomstene i Salangen i Troms. Persson hadde kjøpt et større areal på Storhaugen av en krets lokale grunneiere. Kjøpesummen var på 100 000 riksdaler. I 1903 startet han prøveboringer i området.
Persson solgte sine rettigheter i Salangen videre. Salget fant sted i 1906, og kjøperen var to tyske interessenter. De gikk sammen i et «storkonsern» som bar navnet Salangen Bergverksaktieselskap. Det nye bergverket startet med tilreisende eksperter som kom fra Tyskland sammen med direktøren Johannes Müller (født 1876). 
Det ble anlagt dagbrudd på Storhaugen, mens foredling og utskiping foregikk på Langneset. Oppbyggingen av anlegget startet i 1907, og hele verket stod ferdig bygget i 1909. Produksjonsanlegget bestod av blant annet knuseverk, separasjonsverk, briketteringsverk, kull-lager, kraftstasjon og verksted. Malmen skulle fraktes vekk fra Salangen i båt, derfor ble det anlagt kai. Dessuten ble det bygget taubane og jernbane. Den første utskipingen skjedde våren 1910, da en last jernbriketter forlot Langneset.
I tillegg til produksjonsanlegget ble det bygget opp boliger og andre fasiliteter for de ansatte og deres familier. Det nye lokalsamfunnet fikk også bakeri, slakteri, posthus, fotograf og butikker. Også hotell og kafeer ble åpnet på stedet.
Leksikalsk-funksjonell grammatikk

Leksikalsk-funksjonell grammatikk (LFG) (fra engelsk Lexical functional grammar) er et rammeverk innen generativ grammatikk i teoretisk lingvistikk. LFG er en type frasestrukturgrammatikk, i motsetning til dependensgrammatikk. Et sentralt mål i LFG er å utvikle en grammatisk modell som er dyp nok til at den kan benyttes av lingvister, samtidig som den kan parses effektivt og er så rigorøs som det kreves i datalingvistikken.
Utviklinga av teorien ble starta opp av Joan Bresnan og Ronald Kaplan på 1970-tallet, som en motreaksjon på retninga som forskninga på transformasjonell grammatikk hadde tatt. LFG fokuserer hovedsakelig på syntaks og dens sammenheng med morfologi og semantikk. Det er gjort lite forskning på fonologi innen LFG.
Neophyllotocus pallidipennis

Utseende

Små, hårete, mer eller mindre gulbrune oldenborrer.

Levevis

Larvene lever i jorda av røtter, mens de voksne insektene kan finnes gnagende på blader og blomster. De flyr godt og mye, helst om natta.

Utbredelse

Arten er utbredt i Vest-Australia, Australia.
Fredhøis Forlag

Fredhøis Forlag A/S (1927–92) var et norsk forlag som ble grunnlagt i 1927 av Fred A. Fredhøi (1890–1979). Forlaget er mest kjent for Skib O´ Hoi, Norges første ukeblad for sjøfolk som gikk inn tidlig på 1960-tallet. Utover å utgi seriene til Barbara Cartland og John Galsworthy. Ellers gikk det i populær-vitenskapelige bøker for barn og voksne, blant annet om naturen.
Forlaget stod for Damenes bokklubb som i 1984 hadde 10 000 medlemmer. I 1985 utvidet det med Bokklubben 4 bøker der man måtte kjøpe fire bøker (eller ingen). Forlaget var ikke med i Forleggerforeningen og ble overtatt av den danske Egmont-gruppen i 1992, hvilket gjorde den til Norges største utgiver av pocketbøker.
Linwu

Linwu (kinesisk: 临武县; pinyin: Línwǔ Xiàn) er et fylke i provinsen Hunan i Folkerepublikken Kina. Det ligger innen byprefekturet Chenzhou.
I 1999 hadde fylket et folketall på 310 502 innbyggere.
Hof Idrettslag (Vestfold)

8. divisjon 2013 vår

¹ De fem svakest plasserte lagene dannet høstesesongen i 9. divisjon. Kilde: VFK '13
² Nesjar 2, Hedrum 2/Hvarnes og Falk 3 trakk seg fra spill i høstsesongen.

6. divisjon 2010

Holmestrand 2 trakk laget sitt etter 9. serierunde,
se Terminliste/resultater på www.fotball.no.

Kilde: www.fotball.no

Sist oppdatert: Onsdag 29. september 2010

6. divisjon 2009

Nykirke møtte ikke til siste serierunde og ble strøket,
se Terminliste/resultater på www.fotball.no.

Kilde: www.fotball.no

Sist oppdatert: Onsdag 23. september 2009

6. divisjon 2008

Hof ble fratatt 2 poeng den 18. mars 2010,
se tabellen på www.fotball.no.

Kilde: www.fotball.no

Siste kamp spilt : Onsdag 1. oktober 2008

6. divisjon 2007

Kilde: www.fotball.no

Siste kamp spilt : lørdag 22. september 2007

6. divisjon 2006

Kilde: www.fotball.no

Siste kamp spilt : tirsdag 10. oktober 2006

6. divisjon 2005

Kilde: www.fotball.no

Sist oppdatert: mandag 26. september 2005

6. divisjon 2004

Kilde: www.fotball.no

Sist oppdatert: mandag 27. september 2004

6. divisjon 2003

Kilde: www.fotball.no

Sist oppdatert: søndag 28. september 2003

6. divisjon 2002

Kilde: www.fotball.no

Sist oppdatert: mandag 30. september 2002

6. divisjon 2001

Kilde: www.fotball.no

Sist oppdatert: mandag 1. oktober 2001

6. divisjon 2000

Kilde: www.fotball.no

Sist oppdatert: mandag 2. oktober 2000
Tadri kullkraftverk

Tadri kullkraftverk eller Tadri UMPP er et av Indias såkalte Ultra Mega Power Plants (UMPP), et kullkraftverk på 4 000 MW under prosjektering for utbygging i distriktet Karwar i Uttar Kannada ved kysten av Karnataka, mens delstaten ønsker det bygget nær utløpet av elven Ghataprabha i distriktet Belgaum. Det planlegges sjøveis innførsel av 12-15 millioner tonn kull per år til kraftverket.
Prosjektet er fortsatt (2010) usikkert og det er ikke igangsatt anbudsprosess.
Tony Hicks

Karriere

Hicks startet å opptre bare 12 år gammel i 1957 med Les Skifflettes, da de deltok i Carroll Levis’ talentshow. Fra tidlig på 1960-tallet var han et fremtredende medlem av Manchester-bandet Ricky Shaw and the Dolphins. I april 1963 fikk Graham Nash og Allan Clarke overtalt ham til å bli med i deres nylig startede band The Hollies.
Ikke lenge etter kom  Bobby Elliott med på trommer, og i 1966 overtok Bernie Calvert bassen.  Det var disse fem bandmedlemmene som utgjorde gruppa da den slo an i USA. På forhånd hadde de nådd britisk stjernestatus i samme divisjon som The Beatles, Rolling Stones og Manfred Mann fra de nådde førsteplass i 1965 med "I'm alive".
Det var Clarke, Hicks og Nash som utgjorde gruppas komponistteam. Til å begynne med gjemte de seg bak pseudonymet "L. Ransford", men fremsto senere med sine egne navn, og sto bak låter som "Stop stop stop", "Carrie Anne", "On A Carousel" og "Jennifer Eccles".
Hicks var sologitarist, og falt inn på den litt dypere tredjestemmen, noe som ble et kjennemerke for The Hollies. I Storbritannia fikk de ikke mindre enn 30 hitsingler, pluss ytterligere to plasseringer med gjenutgivelser av tidligere slagere. Av disse var 17 låter Topp 10 plasseringer. Dessuten oppnådde gjenutgivelsen av "He Ain't Heavy, He's My Brother" topplassering i 1988.
På de amerikanske hitlistene fikk de 23 hitsingler, hvorav seks var Topp 10-plasseringer.
Clarke-Hicks-Nash komponerte The Hollies-albumet; For Certain Because(1966), og de psykedeliske Evolution (1967), og Butterfly (1967). Deres album med egne britiske hitsingler, The Hollies 'Greatest Hits, fikk også en fortjent førsteplass på de britiske albumlistene i august 1968.
Det var Hicks som i 1968 foreslo at de skulle lage et album med Bob Dylans sanger. Nash var så uenig at han valgte å slutte i bandet. Det var nå han inngikk samarbeid med David Crosby og Stephen Stills. Nash ble da erstattet av Terry Sylvester, og Hollies Sing Dylan (1969) nådde en tredjeplass på de britiske albumlistene, men vakte ingen oppmerksomhet i USA.
Etter at Nash i desember 1968 forlot dem. tok Hicks ansvar for alene å komponere flere nye sanger for The Hollies. En av disse skaffet bandet en topp 30-plassering i USA, "Long dark road". Andre, som "Cos You Like To Love Me" (1969) og "Dandelion Wine" (1970) endte opp som B-sider på singelutgivelser. Han skrev også mange av sangene til albumet Confessions of The Mind (1970), med hitlåten "Too Young To Be Married" som nådde førsteplassen på singellistene i Australia og i New Zealand.
Hicks og Elliott er de to medlemmene som har vært lengst i bandet.  15. mars 2010 da The Hollies ble innlemmet i Rock and Roll Hall of Fame med medlemmene Allan Clarke, Terry Sylvester, Graham Nash, Tony Hicks, Bobby Elliott, Bernie Calvert og Eric Haydock, spilte Tony Hicks og Bobby Elliott konsert som The Hollies i London Palladium i London, mens Clarke, Nash og Sylvester opptrådte sammen med Little Steven, og medlemmer av Maroon Five, som et alternativt The Hollies under prisoverleveringen i USA.
Stella (magasin)

Stella er et norsk magasin innrettet mot kvinner. Utgiver er Bonnier Media. Stella kommer med 6 utgaver i året.
Utvinningstillatelse

En utvinningstillatelse er en konsesjon som gir enerett til leteboring og utvinning av olje og gass innenfor et avgrenset område på kontinentalsokkelen. Om lag annethvert år avholdes såkalte ordinære runder for umodne deler av sokkelen. Tildelinger i forhåndsdefinerte områder skjer normalt hvert år og omfatter de modne delene av sokkelen med kjent geologi og god infrastruktur.
Transatlantic (film)

Innspillingsfakta

Filmen ble spilt inn fra 14. april til slutten av mai 1931.

Fakta om filmen

Arbeidstitlene til denne filmen var Leviathan, Europa, og Majestic.
Ifølge en uidentifisert kilde ved M-G-Ms klipparkiv i AFI Mayer Library var den basert på Guy Boltons upubliserte og ikke-opphavsrettsbeskyttede fortelling Leviathan.
Ifølge opplysninger, som befinner seg i Twentieth Century-Fox Records of the Legal Department ved UCLA Theater Arts Library, ble Fox Film Corporation anklaget av Universal Pictures for å ha plagiert deres fortelling Leviathan. Guy Bolton besvarte anklagen i desember 1931 med å hevde at produksjonsmannen Sol M. Wurtzel ved Fox Film Corporation hadde gitt ham idéen til fortellingen. Bolton forklarte også at han hadde brukt forskjellige tildragelser fra to av sine egne skuespill Red and Black og The Tree of Aphrodite som inspirasjonskilder. De hadde begge blitt opphavsrettsbeskyttet tre eller fire år tidligere. 
Et tidlig utkast av filmmanuset hadde tittelen Majestic. 
I utkastet ble det foreslått Virginia Valli- eller Eileen Pringle-typer i rollen som Kay Graham samt Warner Baxter-, Ronald Colman- eller Edmund Lowe-typer i rollen som Max Gulliver (et tidligere navn på rollefiguren Monty Greer). Det ble Myrna Loy som fikk rollen som Kay Graham, mens Edmund Lowe fikk rollen som Monty Greer.
John Halliday og Jean Hersholt ble utlånt fra Metro-Goldwyn-Mayer.
Variety refererte til filmen som «et akvatisk Grand Hotel» og skrev at det opprinnelig var meningen at Seymour Felix skulle regissere den.
Jonathan Rosenbaum i Chicago Observer skrev at Transatlantic ble filmet av James Wong Howe i en pre-Citizen Kane-stil med dypfokus, vide kameravinkler og klaustrofobiske sett med tak.
Ifølge nyere kilder kranglet ofte sjefsfotograf James Wong Howe og scenograf Gordon Wiles under filminnspillingen om slike ting som størrelsen på settene og lysteknikkene.

Utmerkelser

Gordon Wiles vant en Oscar for beste scenografi.
Le Perreux-sur-Marne

Historie

Kommunen Le Perreux-sur-Marne ble opprettet 28. februar 1887 ved at arealet ble skilt ut fra kommunen Nogent-sur-Marne.
Theodor Steinbüchel

Theodor Steinbüchel (født 15. juni 1888 i Köln i Tyskland, død 11. februar 1949 i Tübingen) var en betydelig katolsk prest og moralteolog. Hans verk Der Umbruch des Denkens skal ha øvet innflytelse på den senere pave Benedikt XVI.
Rotsundet

Rotsundet (nordsamisk: Gárggonuorri eller Guohcanuorri) er et sund i Nordreisa og Skjervøy kommuner i Troms. Det er rundt 18 kilometer langt og ligger mellom fastlandet i øst og Uløya i vest. I nord munner det ut mot sundet Kjølmangen og i sør ender det opp på østsida av Lyngen. Sundet er bredest i nord, hvor det er rundt 2,5 kilometer, og blir gradvis smalere mot sør, hvor bredden bare er rundt en kilometer. På fastlandssiden ligger bygdene (fra sør til nord) Rotsund, Rotsundelv og Ravelseidet, og på Uløya ligger Hamnnes i sør og Uløybukta i nord.
Det er fergeforbindelse over sundet mellom Rotsund på fastlandet og Hamnnes og Uløybukt på Uløya.
La Paloma (Uruguay)

Historie

La Paloma ble grunnlagt i 1. september 1874.

Kommune

Byens ordfører (alcalde) er Alcides Perdomo (2010-2015).

Transport

Ruta 10 forbinder La Paloma med Canelones, Punta del Este og Cabo Polonio.
 Ruta 15 forbinder La Paloma med Rocha, Lascano, Velázquez og Cebollatí (nord).
Hagerosevikler

Utseende

En middelsstor til ganske stor (vingespenn 16-22 millimeter) vikler. Forvingen er grå ved roten, den ytre halvdelen for det meste hvit, men litt gråbrun i spissen. Et godt kjennetegn for å skille denne arten fra nærtstående arter er at labialpalpene er kledt med lange, gule hår.

Levevis

Larven utvikler seg på nye skudd og blomsterknopper av roser (Rosa spp.), sjeldnere andre busker og trær i rosefamilien. Arten kan gjøre noe skade ved rosedyrking ved å ødelegge blomsterknoppene.
De voksne viklerne flyr fra mai til juli, mest om natten.

Utbredelse

Arten er utbredt i så godt som hele Europa (bortsett fra Island) og i det nordlige Asia østover til Mongolia.
I Norge er den funnet nord til den sørlige delen av Nordland.
Britiske medier

Britiske medier består av flere ulike typer kommunikasjonsmedier: TV, Radio, aviser, magasiner og nettsteder. Landet har også en sterk musikkindustri. Storbritannia har et variert utvalg av leverandører, de mest fremtredende er den statseide allmennkringkasteren, BBC (British Broadcasting Corporation). BBCs største konkurrenter er ITV plc, som driver 11 av de 15 regionale fjernsynsselskaper som utgjør ITV-nettverket, og News Corporation, som har en stor eierandel i satellittkringkasting British Sky Broadcasting og opererer også en rekke ledende nasjonale aviser. Regionale medier er dekket av lokale radio, fjernsyn og papiraviser. Trinity Mirror driver 240 lokale- og regionale aviser i Storbritannia, samt nasjonale aviser som Daily Mirror og Sunday Mirror.

Brukergrupper

I 2009 ble det anslått at britene så i gjennomsnitt 3,75 timer på TV per dag og lyttet 2,81 timer på radio. BBCs kanaler hadde en markedsandel på 28,4%; de tre viktigste uavhengige kanalene hadde 29,5% og de andre satellitt- og digital-TV-kanalene 42,1%. Salget av papiraviser har falt siden 1970-tallet og i 2009 ble det rapportet at 42% av britene leser riksdekkende aviser daglig. I 2010, brukte 82,5% av Storbritannias befolkning internett deglig, den høyeste andelen blant de 20 landene med størst antall brukere i det året.